

Knygos herojus Kernius, kurio kelionė po Lietuvą ir yra dėmesio centre, sako: „Aš niekad, nei mažas, nei paaugęs ir iki pat šių dienų, jokio žmogaus nesu nuskriaudęs. <…> Tokį būdą, matyt, būsiu paveldėjęs iš tėvų: jie irgi labai šiltai su visais žmogeliais bičiuliavosi“ (p. 8). Tad kokie tie iš lietuvių tautosakos atkeliavę milžinai ir koks jų pasaulis? <...>

Reikia pabrėžti, kad noras keliauti ir išskiria Kernių iš kitų milžinų. Kaip pažymi Vykintas Vaitkevičius, „[i]š padavimų tampa aišku, kad milžinai labiausiai mėgo vienatvę, o jų valdas vieną nuo kitos skyrė vandenys“4. Panašiai apibūdinamą situaciją matome ir aptariamoje knygoje: „Nors mūsų dideliems žingsniams atstumai Lietuvoje visai menki, daug keliauti nebuvo priimta. Tik nuojauta pasikliaudami žinojom, kur kurio milžino teritorija, ir laikėmės savosios. O gal tik man atrodo, kad nuojauta, gal vis dėlto galiojo koks tikras susitarimas“ (p. 16).

<...>

Istorijos pradžioje milžino Kerniaus Lietuva – tarsi švarus, baltas lapas: „Tada Lietuvos kraštas dar buvo lygus. Vos pora kalvelių, keletas ežerų ir kur ne kur lenktyniaujančios jaunos upelės, ką tik tepradėjusios graužtis kelius plačiomis pievomis ir tankiais miškais“ (p. 8). Milžinas tampa kraštovaizdžio pokyčių liudininku: kartu su tėvais ir dėdėmis jis supila Kernavės piliakalnius; mato, kaip iš pelenų, kratomų iš dėdžių pypkių, išauga Aukštupėnų piliakalnis, kaip atsiranda Kamačio upelis ir t. t. <...>

Kaip jau minėta, autorė knygoje remiasi lietuvių tautosaka. Kai kuriais atvejais padavimų ji neperdirba, o tiesiog praplečia juos dialogais ir aplinkybių nupasakojimu. Taip nedidelis tekstas išplečiamas iki 4–5 puslapių. Tai matyti knygos skyriuose „Žirnajų ežero dūšelė“, „Kelionė į Kupiškį“ (apie šliaužiančius akmenis), „Uršulė“ (apie Praviršulio ežero kilmę), „Miegantis Džiugas“ (apie Džiuginėnų piliakalnį), „Broliai“ (apie Jurbarko miesto atsiradimą), „Gyvas kalnas“ (Šakališkių piliakalnis), „Vaikelių šaltinis“ (Bobos Daržo šaltinis Margionyse), „Laumių sutartinė“.

Nuoroda į šaltinį: <https://www.ibbylietuva.lt/rubinaitis/2014-nr-3-71/milzinu-nuotykiai-arba-naujas-padavimu-literaturinimas/>